ଭୁବନେଶ୍ୱର, ଅକ୍ଟୋବର ୧୫(ଲୋକାଲ ୱାୟାର): ରାଜ୍ୟର ଭିନ୍ନ ଭିନ୍ନ ଦୁଇଟି ସ୍ଥାନରେ ସାନଭାଇଙ୍କ ମାଡ଼ରେ ଦୁଇ ଜଣ ବଡ଼ ଭାଇଙ୍କ ମୃତ୍ୟୁ ହୋଇଥିବା ସ୍ଥାନୀୟ ପୁଲିସ ଗୁରୁବାର କହିଛି ।
ସୁନ୍ଦରଗଡ଼ ଜିଲ୍ଲା ବଣାଇ ଥାନା ଅନ୍ତର୍ଗତ ଶିଶୁଡିହି ଗ୍ରାମର ସୁଦର୍ଶନ ମୁଣ୍ଡା ଘର ବାରଣ୍ଡାରେ ଶୋଇଥିବା ବେଳେ ତାଙ୍କ ନାବାଳକ ସାନଭାଇ ସାଙ୍ଗମାନଙ୍କ ସହ ଆସି ଏକ ପଥରରେ ତାଙ୍କ ମୁଣ୍ଡକୁ ଛେଚି ଦେଇଥିଲା ।
ପାଖରେ ଶୋଇଥିବା ଅନ୍ୟମାନେ ଉଠି ପଡ଼ି ସୁଦର୍ଶନଙ୍କୁ ବଣାଇ ଡାକ୍ତରଖାନାକୁ ନେଇଥିଲେ ମଧ୍ୟ ସେଠାରେ ତାଙ୍କର ମୃତ୍ୟୁ ହୋଇ ଯାଇଥିଲା ।
ନାବାଳକ ଭାଇକୁ ଅଟକ ରଖାଯାଇଛି ଏବଂ ତା' ସାଙ୍ଗରେ ଅନ୍ୟ କେଉଁମାନେ ଥିଲେ ସେ ନେଇ ଜେରା ଚାଲିଥିବା କହିଛନ୍ତି ବଣାଇ ଥାନାଧିକାରୀ ଲକ୍ଷ୍ମୀନାରାୟଣ ମାରାଣ୍ଡି ।
ଅନ୍ୟ ଏକ ଘଟଣାରେ କେନ୍ଦ୍ରାପଡ଼ା ଜିଲ୍ଲା ବ୍ଲକ୍ ଅଧୀନ ସାନଅଢ଼ଙ୍ଗା ଗ୍ରାମର କାମିନିକାନ୍ତ ମିଶ୍ରଙ୍କ ପୁତ୍ର ଉମାକାନ୍ତ ମିଶ୍ରଙ୍କୁ ତାଙ୍କ ସାନ ଭାଇ ଲୋକନାଥ ମିଶ୍ର କାଠଫାଳିଆରେ ପିଟି ହତ୍ୟା କରିଥିବା ଅଭିଯୋଗ ହୋଇଛି ।
କାମିନିକାନ୍ତଙ୍କ ଘରେ ବିଭିନ୍ନ ସମୟରେ ଗଣ୍ଡଗୋଳ ହେଉଥିଲା । ଗୁରୁବାର କୌଣସି ଏକ ଘଟଣାକୁ ନେଇ ଉମାକାନ୍ତ ବଡ଼ ପାଟି କରିବାରୁ ଲୋକନାଥ ଏକ କାଠଫାଳିଆରେ ତାଙ୍କ ମୁଣ୍ଡକ ପିଟି ଦେଇଥିଲେ ।
ତାଙ୍କୁ ଗୁରୁତର ଅବସ୍ଥାରେ କେନ୍ଦ୍ରାପଡ଼ା ଡାକ୍ତରଖାନାକୁ ନିଆଯାଇଥିଲେ ମଧ୍ୟ ମୃତ୍ୟୁ ହୋଇ ଯାଇଥିଲା । ଲୋକନାଥ ଓ ତାଙ୍କ ବାପାଙ୍କୁ ଅଟକ ରଖି ତଦନ୍ତ କରାଯାଉଥିବା କହିଛି ସ୍ଥାନୀୟ ପୁଲିସ ।
